## Odluka o utvrđivanju pojedinih oblika kapitala banaka i štedionica

### NN 107/1993 (30.11.1993.), Odluka o utvrđivanju pojedinih oblika kapitala banaka i štedionica

# NARODNA BANKA HRVATSKE

Na temelju članka 19. stavak 4. Zakona o bankama i štedionicama ("Narodne
novine", broj 94/93.) i članka 67. stavak 1. točka 23. Zakona o Narodnoj
banci Hrvatske ("Narodne novine", broj 74/82., 26/93. i 79/93.)
Savjet Narodne banke Hrvatske na sjednici održanoj 29. studenoga 1993.
godine, donio je

## ODLUKU

### o utvrđivanju pojedinih oblika kapitala banaka i štedionica

1. Ovom Odlukom određuju se pojedini oblici kapitala radi utvrđivanja
opsega vlastitog kapitala banaka i štedionica.

2. Vlastiti kapital banaka i štedionica se sastoji iz temeljnog i dopunskog
kapitala.

3. Jamstveni kapital sastoji se iz temeljnog i dopunskog kapitala koji
ne prelazi iznos od 50% temeljnog kapitala.

4. Temeljni kapital sastoji se iz:

1) ukupnog iznosa kojeg je banka ostvarila emisijom vlastitih običnih
i povlaštenih dionica, odnosno ulganjem poslovnih udjela;

2) kapitalske dobiti (dobit ostvarena po osnovi kupnje i prodaje vlastitih
dionica odnosno poslovnih udjela);

3) rezervi banke formiranih u skladu s člankom 26. Zakona o bankama
i štedionicama ("Narodne novine" broj 94/93):

4) nerasporedene dobiti u dijelu za koji se ne predviđa isplata do slijedećeg
godišnjeg obračuna banke;

Temeljni kapital iz točke 1) prethodnog stavka umanjuje se za vrijednost
vlastitih običnih i povlaštenih dionica odnosno poslovnih udjela koje banka
odnosno štedionica sama drži.

5. U slučaju iskazivanja jamstvenog kapitala u tijeku godine banke i
štedionice uključuju u temeljni kapital dio tekuće dobiti za koju nakon
godišnjeg obračuna banka odnosno štedionica predviđa raspored (unošenje)
u temeljni kapital.

6. Temeljni kapital smanjuje se za gubitke banke odnosno štedionice.

7. U slučaju iskazivanja jamstvenog kapitala u tijeku godine banka odnosno
štedionica smanjuje temeljni kapital za tekući gubitak.

8. Dopunski kapital sastoji se iz:

1) posebne rezerve za osiguranje od potencijalnih gubitaka utvrđenih
u skladu s točkom 3. Odluke o visini i načinu formiranja posebnih rezervi
za osiguranje od potencijalnih gubitaka ("Narodne novine", broj
107/93).

2) svih oblika uloga u banku ili štedionicu koji ispunjavaju slijedeće
uvjete:

a) služe za pokriće gubitaka u cijelosti nakon pokrića gubitaka na teret
temeljnog kapitala;

b) mogu biti vraćeni ulagačima po dospijeću pod uvjetom da banka ili
štedionica nije ostvarila gubitak u visini većoj od iznosa temeljnog kapitala;

c) ako su ustupljeni banci ili štedionici na rok koji nije kraći od
5 godina. s tim da se u razdoblju dvije godine prije dospijeća ne priznaju
u dopunski kapital.

Ugovor o ulozima iz podtočke 2) ove točke mora izričito sadržavati uvjete
navedene pod a) do c) koji se ne mogu mijenjati u pogledu skraćenja roka
i pokrića gubitaka.

3) sredstva prikupljenih emisijom vlastitih dugoročnih vrijednosnih
papira, s rokom dospijeća od najmanje 5 godina s tim da se u razdoblju
dvije godine prije dospijeća ne priznaju u dopunski kapital.

9 Od utvrđenog iznosa jamstvenog kapitala oduzimaju se:

1) ulaganja u vlasničke uloge u bankama i štedionicama;

2) iznosi kredita odobrenih suprotno čl. 22. i 23. Zakona o bankama
i štedionicama;

3) iznosi kredita odobrenih u skladu sa čl. 22. i 23. Zakona o bankama
i štedionicama ali pod uvjetima koji su povoljniji od uobičajenih uvjeta
na tržištu.

10. Banke i štedionice su dužne izvješća o provedbi ove Odluke dostaviti
Narodnoj banci Hrvatske za svako tromjesečje u roku od 30 dana nakon isteka
tromjesječja i po godišnjem obračunu u roku od 5 dana nakon isteka roka
za podnošenje godišnjeg obračuna.

Narodna banka Hrvatske naputkom propisuje način i obrasce za dostavu
izvješća iz prethodnog stavka.

11. Prvo izvješće iz točke 10. ove Odluke banke i štedionice izrađuju
prema stanju na dan 31. prosinca 1993. godine.

12. Ova Odluka stupa na snagu danom nakon objave u "Narodnim novinama".

O.br.195/93.

Zagreb. 29. studenoga 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 107/1993-2055
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)